Dansk politi stanser Nord Stream-etterforskningen
Dansk politi stanser sin etterforskning av Nord Stream-sabotasjen, melder danske myndigheter. Tidligere har Sverige gjort det samme. Flere spor har pekt mot at Ukraina sto bak.  Det er ikke grunnlag for ytterligere etterforskning av saken i Danmark, heter det i en felles uttalelse fra København-politiet og Politiets Efterretningstjeneste (PET).  De to etatene har gransket hendelsene som skjedde i september 2022, da to eksplosjoner rev hull i gassledningene Nord Stream 1 og 2.  Under granskingen har danske myndigheter samarbeidet med relevante utenlandske partnere, heter det i pressemeldingen.  Granskingen har fått danske myndigheter til å fastslå at det var snakk om målrettet sabotasje, men at det ikke lenger er grunnlag for å forfølge hendelsen som en kriminalsak i Danmark. Også Sverige har avsluttet Svenske myndigheter besluttet tidligere i februar å avslutte granskingen av eksplosjonene som ble omtalt som grov sabotasje.  Svensk sikkerhetspoliti – Säpo – påpekte 7. februar at etterforskningen ble innledet for å finne ut om sabotasjen var rettet mot Sverige og svenske sikkerhetsinteresser. – Etterforskningen har kunnet påvise at dette ikke var tilfelle, skrev Säpo i en pressemelding. Også på svensk side ble det opplyst at etterforskningen har skjedd i samarbeid med andre land. Også i Tyskland ble det startet etterforskning av hendelsene, og denne prosessen er ennå ikke formelt avsluttet av tyske myndigheter.  Spor peker mot Ukraina Gassrørledningene Nord Stream 1 og 2 ble bygget for å frakte russisk gass fra Russland til Tyskland. Russiske Gazprom er den største eieren, men også tyske, franske og nederlandske selskaper er involvert på eiersiden. I den første tiden etter eksplosjonene pekte mange på Russland som en hovedmistenkt.  Men dette endret seg i 2023. Ifølge lekkasjer til tyske medier pekte da flere spor i retning av Ukraina.  Også amerikanske etterretningskilder har antydet dette, og Washington Post har også meldt at CIA skulle ha vært informert ført angrepet.  I fjor sommer ble det kjent at tyske etterforskerne trodde at seks personer med falske pass leide en seilbåt gjennom et polsk postboksselskap. De dro fra kai i Tyskland og plantet eksplosiver på havbunnen ved Nord Stream 1 og 2. Personene var tilknyttet de ukrainske spesialstyrkene.  Ukraina har på sin side anklaget Russland for å stå bak.  Putin-talsmann: «Nær absurd» Russland har krevd en uavhengig etterforskning av sabotasjeaksjonen. Kremls talsmann Dmitrij Peskov sier at Russland gjentatte ganger har bedt om opplysninger om hva etterforskere i vestlige land har avdekket, uten at de har fått innsikt i saken. Peskov kaller Danmarks beslutning om å avslutte etterforskningen  «nær absurd». Han hevder at danske myndigheter valgte å skrinlegge arbeidet fordi saken involverte nære allierte av Danmark. – De anerkjenner at det har skjedd forsettlig sabotasje, men går ikke videre, sier Peskov.
Dansk politi stopper etterforskning av Nord Stream-sabotasjen. Det er ikke grunnlag for videre undersøkelser, mener de. Sverige har også avsluttet sin etterforskning. Tyskland er fortsatt ikke ferdig.  Flere spor peker mot Ukraina. Tyske etterforskere tror seks personer med falske pass står bak.